VENDIM
Nr. 441, datë 5.10.2021

PËR MIRATIMIN E RREGULLORES “PËR SHQYRTIMIN E PRAKTIKAVE KORRUPTIVE NË KËSHILLIN E LARTË GJYQËSOR”

Këshilli i Lartë Gjyqësor, bazuar në nenet 61–63, nenet 72–76, nenin 97, pika 1, shkronja “ç” dhe pika 3, të ligjit nr. 115/2016, “Për organet e qeverisjes së sistemit të drejtësisë”, i ndryshuar, ligjin nr. 9508, datë 3.4.2006, “Për bashkëpunimin e publikut në luftën kundër korrupsionit”, me propozim të Komisionit të Planifikimit Strategjik, Administrimit dhe Buxhetit, 

VENDOSI:

1. Të miratojë rregulloren “Për shqyrtimin e praktikave korruptive në Këshillin e Lartë Gjyqësor”, sipas tekstit bashkëlidhur, pjesë përbërëse e këtij vendimi.
Ky vendim hyn në fuqi pas botimit në Fletoren Zyrtare. 

PËR KËSHILLIN E LARTË GJYQËSOR
KRYETARE
Naureda Llagami 


RREGULLORE 
PËR SHQYRTIMIN E PRAKTIKAVE KORRUPTIVE 
[bookmark: _GoBack]NË KËSHILLIN E LARTË GJYQËSOR

KREU I
RREGULLA TË PËRGJITHSHME

Neni 1
Baza ligjore

Kjo Rregullore bazohet në Kodin e Procedurave Administrative, ligjin nr. 115/2016, “Për organet e qeverisjes së sistemit të drejtësisë”, i ndryshuar, ligjin nr. 9508, datë 3.4.2006, “Për bashkëpunimin e publikut në luftën kundër korrupsionit”, ligjin nr. 9887, datë 10.3.2008, “Për mbrojtjen e të dhënave personale”.

Neni 2
Qëllimi

1. Qëllimi i kësaj rregulloreje është të përcaktojë tërësinë e rregullave për organizimin dhe funksionimin e Autoritetit Përgjegjës (më poshtë “Autoriteti”), si dhe zhvillimit e procedurës që lidhet me shqyrtimin e praktikave korruptive, në Këshillin e Lartë Gjyqësor. 

Neni 3
Objekti

Objekti i kësaj rregulloreje është:
1. Përcaktimi i procedurave, detyrave dhe përgjegjësive të zbatueshme pranë Këshillit të Lartë Gjyqësor, lidhur me denoncimin dhe regjistrimin e praktikave korruptive, shpërblimin dhe mbrojtjen e personave që denoncojnë, përcaktimin e mekanizmave të mbrojtjes së konfidencialitetit, si dhe mbrojtjes së të dhënave personale.
2. Përcaktimi i rregullave të hollësishme për krijimin, trajtimin, qarkullimin, ruajtjen dhe arkivimin e dokumentacionit që bëhet pjesë e dosjes së denoncimit, si dhe shqyrtimin e tij.

Neni 4
Përkufizime

Termat e mëposhtëm kanë këto kuptime:
1. “Këshilli” është Këshilli i Lartë Gjyqësor që pranon denoncimet sipas ligjit nr. 9508, datë 3.4.2006, “Për bashkëpunimin e publikut në luftën kundër korrupsionit”.
2. “Autoriteti përgjegjës” është njësia e caktuar brenda Këshillit.
3. “Denoncim” është njoftimi i bërë pranë Këshillit për praktika korruptive, që personat kanë zbuluar, gjetur dhe për të cilat kërkohet ose duhet t’i nënshtrohen kontrollit shtetëror.
4. “Person” është personi fizik ose juridik, vendës ose i huaj.
5. “Praktikë korruptive” është çdo veprim ose mosveprim, i kryer duke abuzuar me autoritetin publik, për sigurimin e përfitimeve të paligjshme për interesa privatë në dëm të interesave të shtetit apo të shtetasve. 
6. “I denoncuari” është një ose me shumë persona, ndaj të cilëve bëhet një denoncim, në lidhje me një veprim ose praktikë të dyshuar korrupsioni.

KREU II
PROCEDURA E SHQYRTIMIT TË DENONCIMIT NGA AUTORITETI

Neni 5
Denoncimi

1. Denoncimi i praktikave korruptive bëhet pranë ambienteve të Këshillit, me çdo mjet komunikimi, në formë të shkruar ose deklarohet verbalisht para autoritetit përgjegjës në Këshill dhe dokumentohet me shkrim nga ky i fundit.
2. Denoncimi në të gjitha rastet regjistrohet në një regjistër të veçantë nga ana e protokollit të Këshillit dhe administrohet në dosje të veçanta. Pas regjistrimit, dosja e denoncimit i kalon titullarit të institucionit. 
3. Denoncimet anonime trajtohen nga Autoriteti, kryesisht, në të gjitha rastet kur ato përmbajnë të dhëna të besueshme për kryerjen e praktikave korruptive.
4. Kur denoncuesi lidh denoncimin e tij me kërkesën për shpërblim, formulari i kërkesës depozitohet bashkë me denoncimin. 
5. Çdo zyrtar që administron dokumente ose fakte të denoncuara, sipas përcaktimeve të kësaj rregulloreje, zbaton parimet e konfidencialitetit dhe, kur kërkohet nga personi që denoncon praktikën korruptive, siguron ruajtjen e anonimatit të tij.
6. Denoncimi në lidhje me praktikën korruptive të pretenduar, duhet të përcaktojë veprimin konkret, që pretendohet se përbën praktikë korruptive dhe rrethanat e kryerjes së tij.

Neni 6
Shqyrtimi i denoncimit

1. Autoriteti përgjegjës pasi njihet me përmbajtjen e dosjes së denoncimit, pas shqyrtimit paraprak, informon titullarin e KLGJ-së lidhur me marrjen e vendimit, për:
a) fillimin e hetimit administrativ për faktet, ngjarjet, rrethanat dhe personat e përmendur në denoncim, si dhe njoftimin e personit të denoncuar për njohjen e tij me materialet e denoncimit dhe të hetimit administrativ; 
b) përcaktimin e personave që disponojnë kompetencën dhe funksionet administrative, që lejojnë kryerjen e hetimit, të cilët do të ngarkohen me hetimin, objektin dhe afatin e mbylljes së tij;
c) shtyrjen e afatit, kur merr kërkesë nga personat që janë të ngarkuar me kryerjen e hetimit; 
d) arkivimin e denoncimit, për mungesë kompetence, dhe dërgimin e dosjes së denoncimit institucionit kompetent që ka lidhje me objektin e denoncimit;
e) përcjelljen e dosjes së denoncimit për kompetencë organit të prokurorisë, kur çmon se denoncimi përmban të dhëna të mjaftueshme për fillimin e procedimit penal; 
f) mosfillimin e hetimit administrativ, arkivimin e denoncimit, kur denoncimi është i pabesueshëm, i një natyre të përgjithshme dhe i palidhur me rrethana konkrete, dukshëm i rremë ose i bërë me qëllim për të shmangur vëmendjen nga praktika korruptive. 

Neni 7
Të drejtat e personave ndaj të cilëve zhvillohen hetime

1. Autoriteti përgjegjës njofton personin e denoncuar për fillimin e hetimit administrativ, duke i dhënë informacion për pretendimet dhe provat përkatëse, si dhe duke e informuar atë për të drejtat e tij.
2. Personi ndaj të cilit po zhvillohen hetime ka të drejtë të njihet me dosjen, të paraqesë pretendime dhe prova brenda afatit të përcaktuar për zhvillimin e hetimit administrativ. 

Neni 8
Përfundimi i hetimit

1. Hetimi administrativ përfundon me dorëzimin e raportit nga personi i ngarkuar me hetimin, Autoritetit. Raporti duhet të përmbajë shpjegime rreth fakteve dhe rrethanave të paraqitura, rezultatet e hetimit, si dhe shoqërohet me propozime përkatëse, përfshirë masën e shpërblimit.

Neni 9
Vendimi për rezultatet e hetimit

1. Autoriteti përgjegjës, pasi njihet me raportin e përfundimit të hetimit, informon titullarin e Këshillit lidhur me marrjen e vendimit për rezultatet e hetimit. 
2. Autoriteti përgjegjës vendos për një ose disa nga veprimet e mëposhtme:
a) përgatitjen e kallëzimit penal sipas Kodit të Procedurës Penale, kur konstatohet se ndodhet para kryerjes së një vepre penale;
b) fillimin ose paraqitjen e kërkesës për procedim disiplinor për autorët e praktikës korruptive, punonjës në institucion, kur konstatohen shkelje të ligjit gjatë ushtrimit të detyrës, që përbëjnë shkak për fillimin e procedimit disiplinor;
c) kërkon hartimin e raportit për vlerësimin e dëmit ekonomiko-financiar, shkaktuar shtetit ose të tretëve, si dhe mënyrën e vjeljes së dëmit, kur konstatohet se mund të ketë dëm ekonomik ndaj shtetit;
d) rekomandim për dhënie shpërblimi për personin që ka kryer denoncimin, së bashku me arsyetimin për masën e shpërblimit të zbatueshëm ose shënimin që kërkesa për shpërblim të refuzohet së bashku me arsyetimin përkatës;
e) kthimin e çështjes për hetim të njëjtit person/grup që ka kryer hetimin ose një personi tjetër, kur konstaton se rrethanat e hetimit të çështjes janë të paplota dhe/ose merr dijeni për fakte apo rrethana të reja, që hedhin dritë për hetimin e çështjes;
f) mbylljen e hetimit, pasi denoncimi është i pambështetur në prova dhe fakte;
g) miratimin ose jo të sugjerimeve të veçanta, të propozuara nga personi që ka kryer hetimin;
h) arkivimin e dosjes.
3. Autoriteti informon denoncuesin dhe personin në ngarkim të të cilit është bërë denoncimi për përfundimet e hetimit. 
4. Dosja e denoncimit, në rastet kur është vendosur për shpërblim, nuk mund të arkivohet përpara se personi që ka bërë denoncimin të ketë përfituar shpërblimin.

KREU III
MASA E SHPËRBLIMIT, KONFIDENCIALITETI DHE MBROJTJA E TË DHËNAVE

Neni 10
Caktimi i masës së shpërblimit

1. Shpërblimi për denoncim caktohet nga titullari i institucionit bazuar në rekomandimet e Autoritetit. Titullari i institucionit përcakton masën e shpërblimit. Urdhri për shpërblimin sipas shkronjës “a”, të pikës 1, të nenit 14, të ligjit nr. 9508, datë 3.4.2006, “Për bashkëpunimin e publikut në luftën kundër korrupsionit”, lëshohet nga titullari i institucionit.
2. Për shpërblime sipas shkronjave “b” dhe “c”, të pikës 1, të nenit 14, të ligjit nr. 9508, datë 3.4.2006, “Për bashkëpunimin e publikut në luftën kundër korrupsionit”, ekzekutimi bëhet me urdhër të ministrit të Financave, pasi më parë ky i fundit ka dhënë pëlqimin për caktimin e llojit të shpërblimit.

Neni 11
Konfidencialiteti

1. Gjatë të gjithë procedurës, që nga regjistrimi i denoncimit në formë të shkruar ose i deklaruar verbalisht para Autoritetit përgjegjës në Këshill dhe deri në arkivimin e dosjes, të gjithë nëpunësit e Këshillit, ndër të cilët kalon dosja, duhet të ruajnë në çdo kohë në mënyrë konfidenciale informacionin e lidhur me denoncimin, duke mos e përhapur ose transmetuar te persona të tretë, si dhe të mos e përdorin për qëllime të tjera, përveçse me pëlqimin me shkrim të denoncuesit ose për përmbushjen e një detyrimi ligjor.  
2. Qarkullimi i dosjes bëhet në mënyrë konfidenciale dhe marrja e saj në dorëzim bëhet me nënshkrimin e nëpunësit, i cili e merr dosjen në dorëzim në një regjistër të veçantë që administrohet nga Sektori i Protokoll-Arkivit dhe ku evidentohen saktë të gjitha lëvizjet e dosjes.

Neni 12
Mbrojtja e të dhënave personale

1. Të dhënat personale të individëve të përfshirë në hetimin administrativ përpunohen vetëm për qëllim të ligjit nr. 9508, datë 3.4.2006, “Për bashkëpunimin e publikut në luftën kundër korrupsionit”. Në çdo rast, përpunimi i të dhënave personale kryhet sipas parimeve dhe procedurave të legjislacionit në fuqi për mbrojtjen e të dhënave personale. 
2. Në rastet kur, në zbatimin e këtij ligji, konstatohet mosrespektim i legjislacionit për mbrojtjen e të dhënave personale, çështja i referohet Komisionerit për të Drejtën e Informimit dhe Mbrojtjen e të Dhënave Personale. 

